TMB มองกำไรผ่านจุดต่ำสุดในไตรมาส 1/58แต่แนวโน้มกำไรปีนี้โตค่อนข้างน้อยแนะนำถือ
TMB โบรกฯมองแนวโน้มการเติบโตของกำไรในปี 2558 ค่อนข้างน้อย แต่เรายังคงแนะนำ “ถือ” เนื่องจากคาดกำไรจะปรับเพิ่มขึ้นในไตรมาสต่อไปหลังจากผ่านจุดต่ำสุดในไตรมาส 1/58 และแนวโน้มกำไรเติบโตแข็งแกร่งขึ้นในปี 2559 อีกทั้งมูลค่าประเมินที่ถูก ทำให้เราปรับราคาเป้าหมายใหม่ลดลงเป็น 2.80 บาท (เดิม 2.94 บาท)
22 มิ.ย. 2558

บมจ.หลักทรัพย์ อาร์เอชบี โอเอสเค (ประเทศไทย) ระบุในบทวิเคราะห์วันนี้ (22 มิ.ย.) ว่าธนาคารทหารไทย จำกัด (มหาชน)หรือ TMB สินเชื่อได้เติบโตราว 2.6% ในช่วงเดือนมค.-เม.ย. เทียบกับราว 3.4% ของธนาคารทั้งสิบแห่ง แต่ด้วยสภาพเศรษฐกิจที่ยังเปราะบางทำให้เราคาดว่าธนาคารจะมีการคุมเข้มมาตรการปล่อยสินเชื่อมากยิ่งขึ้นเพื่อป้องกันหนี้เสียที่อาจเกิดขึ้น โดยประเมินการเติบโตของสินเชื่อในปี 2558 ราว 6% เทียบช่วงเดียวกันของปีก่อนเทียบจากเป้าธนาคารที่ 8-10% เทียบช่วงเดียวกันของปีก่อน
สินเชื่อส่วนมาก (85% ของสินเชื่อรวม) เป็นสินเชื่อธุรกิจและ SME ซึ่งมีความอ่อนไหวต่ออัตราดอกเบี้ย โดยเราคาดว่า NIM จะยังคงลดลงในไตรมาส 2/58 จากการปรับลดอัตราดอกเบี้ยนโยบายลง 10bps ในเดือนมีนาคมและพฤษภาคม ซึ่งหากไม่มีการปรับลดอัตราดอกเบี้ยลงอีกในช่วงครึ่งหลังปี 58 แล้ว NIM มีแนวโน้มลดลงต่ำสุดในไตรมาส 2-3/58 ที่ราว 2.85-2.90% จากเดิม 3.0% ในไตรมาส 1/58 ส่วน NIM สำหรับทั้งปีจะลดลงจากเดิม 2.97% ในปี 2557 เป็น 2.92% ในปี 2558 และทรงตัวที่ 2.93% ในปี 2559
ได้ปรับลดประมาณการกำไรในรอบปี 2558-59 ลง 9.1% เป็น 9.7 พันล้านบาท (+1.5% เทียบช่วงเดียวกันของปีก่อน) และ 6.8% เป็น 1.1 หมื่นล้านบาท (+13.7% เทียบช่วงเดียวกันของปีก่อน) ตามลำดับ จาก (i) สมมุติฐานการเติบโตของสินเชื่อปี 2558 ลดลงเป็น 6% จากเดิม 8% (ii) ปรับลดประเมิน NIM ปี 2558-59 ลงเป็น 2.92% จากเดิม 3.0% ตามการปรับลดลงของดอกเบี้ยนโยบาย และ (iii) ประเมินมูลค่าการตั้งสำรองหนี้เสียปี 2558-59 ขึ้นราว 66.9% และ 53.2% ตามลำดับตามทิศทางคุณภาพสินทรัพย์ที่แย่ลง
แม้ว่าแนวโน้มการเติบโตของกำไรในปี 2558 ค่อนข้างน้อย แต่เรายังคงแนะนำ “ถือ” เนื่องจาก (i) คาดกำไรจะปรับเพิ่มขึ้นในไตรมาสต่อไปหลังจากผ่านจุดต่ำสุดในไตรมาส 1/58 (ii) แนวโน้มกำไรเติบโตแข็งแกร่งขึ้นในปี 2559 และ (iii) มูลค่าประเมินที่ถูก ทำให้เราปรับราคาเป้าหมายใหม่ลดลงเป็น 2.80 บาท (เดิม 2.94 บาท) อิงจากวิธี GGM, PBV ที่ 1.59x (อยู่ที่ระดับค่าเฉลี่ยในอดีต)
 
 
 
 